Alle 15-vuotiaiden "pärinät" saatava loppumaan – Lapsiasiavaltuutettu: vastuu on nyt S-ryhmällä, Lidlillä ja Keskolla

Energiajuomia ei THL:n mukaan pitäisi myydä alle 15-vuotiaille. Sauvo Jylhä

toimitus

Lapsiasiavaltuutettu Tuomas Kurttila on lähettänyt S-ryhmälle, Keskolle ja Lidlille kirjelmän, jossa hän vaatii kauppoja noudattamaan Terveyden ja hyvinvoinnin laitoksen suositusta myydä energiajuomia vain yli 15-vuotiaille.

Kurttila kertoo saaneensa yhteydenottoja huolestuneilta huoltajilta, jotka vaativat tukea energiajuomilla läträämisen lopettamiseen. Huoltajien mukaan tämä auttaisi koululaisten kasvatuksessa.

Vuoden 2017 Kouluterveyskyselyn mukaan noin 11 prosenttia peruskoulun 8.–9. luokan pojista ja 5 prosenttia tytöistä juo energiajuomia 3–5 päivänä viikossa. 7 prosenttia pojista ja 3 prosenttia tytöistä juo niitä lähes päivittäin.

Lapset ja nuoret juovat energiajuomia usein myös selvästi yli suositusten saadakseen päälle niin sanotut "pärinät" eli kofeiinista, sokerista ja energiajuomien muista ainesosista tulevan päihtymystilan, joka näkyy usein ylivilkkautena. Suositeltu päiväannos on usein enintään litra päivässä, mutta monen lapsen kerta-annos on kaksinkertainen.

Kurttilan mukaan monet itsenäiset K-kauppiaat ovat asettaneet myyntikieltoja energiajuomille.

Esimerkiksi Liettuassa energiajuomien myynti on ollut kiellettyä alle 18-vuotiaille jo vuodesta 2014.